**ปูโตบุมโบง** (ตากาล็อก: *puto bumbong*) หรือ **ปูโตโบมโบง** (ตากาล็อก: *puto bombong*) เป็นขนมฟิลิปปินส์ประเภทปูโตชนิดหนึ่ง ปูโตบุมโบงมีสีม่วง ทำจากข้าวเหนียวนึ่งในกระบอกไม้ไผ่ นิยมวางจำหน่ายในช่วงเทศกาลคริสต์มาสในประเทศฟิลิปปินส์

ที่มาของชื่อ
------------

ชื่อ "ปูโตบุมโบง" หรือ "ปูโตโบมโบง" มาจากคำในภาษาตากาล็อกสองคำได้แก่ *ปูโต* ซึ่งหมายถึงขนมแป้งข้าวนึ่ง และ *บุมโบง* หรือ *โบมโบง* ซึ่งหมายถึงกระบอกไม้ไผ่ ชื่อขนมนี้บางครั้งมักสะกดผิดเป็น "ปูโตบุงโบง" หรือ "ปูโตโบงโบง"

วิธีการทำ
---------

ปูโตบุมโบง
ปูโตบุมโบงทำจากข้าวเหนียวพันธุ์เฉพาะที่เรียกว่า *ปีรูรูโตง* (*pirurutong*) ในภาษาตากาล็อกหรือ *tapol* ในภาษากลุ่มวิซายัน ซึ่งมีสีม่วงเข้มจัดจนเกือบดำ ข้าว*ปีรูรูโตง*จะนำไปผสมกับข้าวเหนียวขาวโดยใช้ข้าว*ปีรูรูโตง*ปริมาณน้อยกว่าข้าวเหนียวขาวมาก บางครั้งอาจใช้ข้าวเจ้าขาวแทนข้าวเหนียวขาวได้ถ้าต้องการให้เนื้อเหนียวน้อยลง

เมล็ดข้าวที่นำมาใช้จะนำไปแช่น้ำ (หรือตามธรรมเนียมดั้งเดิมจะใช้น้ำเกลือ) ข้ามคืนเพื่อให้มีรสชาติออกเปรี้ยวเล็กน้อย เมล็ดข้าวที่แช่น้ำเรียบร้อยแล้วจะถูกอัดลงไปในกระบอกไม้ไผ่เพื่อนำไปนึ่ง ภายในกระบอกไม้ไผ่จะเคลือบด้วยน้ำมันมะพร้าวตามธรรมเนียมดั้งเดิม หรืออาจใช้เนยหรือเนยเทียมแทนได้ บางครั้งผู้ปรุงจะบดเมล็ดข้าวก่อนอัดลงไปในกระบอก แต่บางครั้งก็จะบรรจุลงไปโดยไม่บด

ปูโตบุมโบงที่นึ่งเสร็จแล้วจะมีรูปร่างเป็นทรงกระบอกตามกระบอกไม้ไผ่ที่ใช้ ซึ่งจะเสิร์ฟบนใบตอง เคลือบเนยหรือเนยเทียมเพิ่ม และโรยหน้าด้วยน้ำตาลมัสโควาโด (หรืออาจใช้น้ำตาลทรายแดงหรือน้ำตาลทรายขาวได้) เมล็ดงาซึ่งจะใส่หรือไม่ก็ได้ และมะพร้าวขูด บางคนนิยมเพิ่มเครื่องอย่างอื่นลงไปด้วยเช่นใช้นมข้นแทนน้ำตาลหรือเพิ่มเนยแข็งขูดเป็นต้น

อาหารคริสต์มาส
--------------

ปูโตบุมโบง (ล่าง) และบีบีงคา (บน) ซึ่งเป็นอาหารสองชนิดที่นิยมรับประทานในช่วงเทศกาลคริสต์มาสในประเทศฟิลิปปินส์
ผู้ค้าปูโตบุมโบงกำลังบรรจุข้าวลงในกระบอกไม้ไผ่เพื่อนึ่ง
ในประเทศฟิลิปปินส์ซึ่งประชากรส่วนใหญ่นับถือศาสนาคริสต์นิกายโรมันคาทอลิก ชาวฟิลิปปินส์จะรับประทานปูโตบุมโบงเป็นของว่างหรืออาหารเช้าในช่วงเทศกาลคริสต์มาส ปูโตบุมโบงมักจะเชื่อมโยงกับพิธีซิมบังกาบีซึ่งดำเนินเป็นระยะเวลาเก้าวัน โดยผู้ค้าจะตั้งแผงจำหน่ายปูโตบุมโบงด้านนอกโบสถ์

การดัดแปลง
----------

ปูโตบุมโบงในปัจจุบันอาจจะนึ่งในกระบอกโลหะหรืออาจจะปั้นเป็นก้อนกลมหรือก้อนยาวแล้วนึ่งในลังถึง บางครั้งเนื่องจากข้าว*ปีรูรูโตง*นั้นหาได้ยาก ทำให้บางคนเปลี่ยนไปใช้ข้าวขาวอย่างเดียวผสมกับสีผสมอาหารสีม่วงหรือแป้งมันเสาซึ่งมีสีม่วงแทน อย่างไรก็ตาม ปูโตบุมโบงที่ใช้อย่างอื่นแทนข้าว*ปีรูรูโตง*มักจะถูกมองว่าไม่ใช่ของแท้

ร้านอาหารบางแห่งดัดแปลงปูโตบุมโบงไปเป็นเมนูต่าง ๆ เช่นไอศกรีม แพนเค้ก เค้ก และเอมปานาดา เป็นต้น

อาหารอื่น ๆ ที่มีลักษณะคล้ายกัน
-------------------------------

ในจังหวัดบาตังกัสและจังหวัดปัมปังกาจะมีขนมอีกชนิดหนึ่งที่คล้ายกันชื่อว่า *ปูโตงซูโลต* (ตากาล็อก: *putong sulot*) ซึ่งใช้ข้าวเหนียวขาวและสามารถหารับประทานได้ตลอดปีไม่เฉพาะแค่เทศกาลคริสต์มาส ส่วนในอินโดนีเซีย มาเลเซีย และประเทศอื่น ๆ ในเอเชียตะวันออกเฉียงใต้ภาคพื้นสมุทรจะมีขนมที่เรียกว่า "กูเวอปูตู" (อินโดนีเซีย: *kue putu*) หรือ "ปูตูบัมบู" (มลายู: *putu bambu*) แต่ขนมดังกล่าวจะมีสีเขียวจากใบเตยที่ใช้ย้อมสี ขณะที่ในรัฐเกรละ รัฐทมิฬนาฑู และรัฐกรนาฏกะของอินเดียและในศรีลังกาจะมีขนมอีกชนิดหนึ่งที่เรียกว่า "ปุฏฏุ" (มลยาฬัม: പുട്ട്; ทมิฬ: புட்டு; สิงหล: පිට්ටු) หรือ "ปิฏฏุ" (ทมิฬ: பிட்டு) แต่มักจะเสิร์ฟเป็นของคาวมากกว่าของหวาน ทั้งกูเวอปูตูและปุฏฏุจะใช้ข้าวเจ้าแทนข้าวเหนียว แต่ก็จะนึ่งในกระบอกไม้ไผ่เช่นเดียวกับปูโตบุมโบง

อ้างอิง
-------

1. ↑  "Bumbong". *Tagalog Lang*. สืบค้นเมื่อ 5 ธันวาคม 2018.
2. ↑  "Puto Bumbong". *The Freeman*. **53** (152): 18. 16 ธันวาคม 2017.
3. 1 2  Angelita M. del Mundo (1995). "Emerging Versions of Some Traditional Philippine Rice Food Products". ใน Harlan Walker (บ.ก.). *Disappearing Foods: Studies in Food and Dishes at Risk*. Proceedings of the Oxford Symposium on Food and Cookery 1994. Prospect Books. p. 64. ISBN 978-0-907325-62-8.
4. 1 2 3  "Puto Bumbong a la Marketman". *Market Manila*. 16 ธันวาคม 2007. สืบค้นเมื่อ 5 ธันวาคม 2018.
5. 1 2 3  "Puto Bumbong". *Gastro Obscura*. Atlas Obscura. สืบค้นเมื่อ 5 ธันวาคม 2018.
6. 1 2  Amy Besa; Romy Dorotan (2014). *Memories of Philippine Kitchens*. Abrams. ISBN 978-1-61312-808-4.
7. ↑  "How to Make Puto Bumbong (steamed glutinous rice)". *Business Diary Philippines*. 11 สิงหาคม 2017. สืบค้นเมื่อ 5 ธันวาคม 2018.
8. ↑  "Puto Bumbong". *Filipino Chow*. 23 ธันวาคม 2017. สืบค้นเมื่อ 5 ธันวาคม 2018.
9. 1 2  Sastrillo, Berna (29 พฤศจิกายน 2017). "The Search for the Best Puto Bumbong in Manila". *ModernFilipina*. สืบค้นเมื่อ 5 ธันวาคม 2018.
10. ↑  Paguio, Renz Lyndon (2 ธันวาคม 2014). "Home-based business idea: How to make puto-bumbong". *Entrepreneur Philippines*. คลังข้อมูลเก่าเก็บจากแหล่งเดิมเมื่อ 28 มีนาคม 2019. สืบค้นเมื่อ 5 ธันวาคม 2018.
11. ↑  Comsti, Angelo (2 ธันวาคม 2014). "3 new delicious ways to enjoy Puto Bumbong". Coconuts Manila. สืบค้นเมื่อ 5 ธันวาคม 2018.
12. ↑  Edgie Polistico (15 พฤศจิกายน 2017). *Philippine Food, Cooking, & Dining Dictionary*. Anvil Publishing, Incorporated. ISBN 978-621-420-087-0.
13. 1 2  Anggara Mahendra (13 มิถุนายน 2013). "'Kue Putu' Steamed Green Cake". Baily Daily. คลังข้อมูลเก่าเก็บจากแหล่งเดิมเมื่อ 15 มิถุนายน 2015. สืบค้นเมื่อ 12 มิถุนายน 2015.
14. 1 2  "BBC Indian Food Made Easy: Recipe for puttu", *BBC*, คลังข้อมูลเก่าเก็บจากแหล่งเดิมเมื่อ 24 ธันวาคม 2008, สืบค้นเมื่อ 13 สิงหาคม 2010